b'\n_START_ARTICLE_\n\xc3\x8ele d\'Ol\xc3\xa9ron\n_START_PARAGRAPH_\n\xc3\x8ele d\'Ol\xc3\xa9ron (santon\xc5\xa1ko Il\xc3\xa2te d\'Olerun) je otok ob zahodni francoski obali v Biskajskem zalivu, upravno del departmaja Charente-Maritime regije Akvitanija-Limousin-Poitou-Charentes. Otok je ob\xc4\x8dasno pripadal ali pokrajini Aunis ali pokrajini Saintonge, vsled mnogih vojn med Anglijo in Francijo, zlasti v srednjeve\xc5\xa1kem obdobju._NEWLINE_Otok je od 19. marca 1966 povezan s celinskim delom Francije preko drugega najdalj\xc5\xa1ega, 3021 metrov dolgega mostu, zgrajenega iz prednapetega betona in 45 pravokotnih stebrov. Zaradi visoke stopnje son\xc4\x8dnih dni skozi vse leto nosi vzdevek son\xc4\x8dni otok - \xc2\xab\xc2\xa0la Lumineuse\xc2\xa0\xc2\xbb.\n_START_SECTION_\nGeografija\n_START_PARAGRAPH_\nPo povr\xc5\xa1ini 174\xc2\xa0km\xc2\xb2 (30\xc2\xa0km po dol\xc5\xbeini, 8\xc2\xa0km po \xc5\xa1irini) je za Korziko drugi najve\xc4\x8dji francoski otok, neupo\xc5\xa1tevajo\xc4\x8d francoskih prekomorskih ozemelj. Zahodno obalo otoka obliva voda Biskajskega zaliva oz. Atlantika, od severno le\xc5\xbee\xc4\x8dih otokov \xc3\x8ele de R\xc3\xa9 in \xc3\x8ele d\'Aix ga lo\xc4\x8duje Antiohijski preliv, na jugovzhodu, kjer se najbolj pribli\xc5\xbea celini, pa ga omejuje Maumussonski preliv. V slednjega se s celine izlivata reki Charente in Seudre. Zaradi obilnega dotoka sladke vode je na tem ozemlju zelo razvito gojenje ostrig._NEWLINE_Ol\xc3\xa9ron je upravno razdeljen na dva kantona, ki pripadata okro\xc5\xbeju Rochefort. Severno le\xc5\xbee\xc4\x8di s sede\xc5\xbeem v Saint-Pierru je razdeljen na \xc5\xa1tiri ob\xc4\x8dine, poleg Saint-Pierra v osrednjem delu otoka \xc5\xa1e La Br\xc3\xa9e-les-Bains, Saint-Denis-d\'Ol\xc3\xa9ron (morsko letovi\xc5\xa1\xc4\x8de) in Saint-Georges-d\'Ol\xc3\xa9ron. Ju\xc5\xbeni del otoka pripada kantonu Ch\xc3\xa2teau-d\'Ol\xc3\xa9ron z istoimenskim sede\xc5\xbeem, v katerem se nahajajo \xc5\xa1e ob\xc4\x8dine Dolus-d\'Ol\xc3\xa9ron, Le Grand-Village-Plage in Saint-Trojan-les-Bains. Na otoku \xc5\xbeivi po oceni iz leta 2006 20.991 prebivalcev.\n_START_SECTION_\nZgodovina\n_START_PARAGRAPH_\nV rimskem obdobju je bil Ol\xc3\xa9ron del arhipelaga, sestavljenega iz treh manj\xc5\xa1ih otokov, poleg njega \xc5\xa1e \xc3\x8ele d\'Aix in \xc3\x8ele de R\xc3\xa9. V 7. in 8. stoletju se je oto\xc4\x8dje imenovalo Vacetae Insulae (po Aethicusovi Kozmografiji. Vaceti oz. Vasconi (Baski) naj bi namre\xc4\x8d v tem \xc4\x8dasu nadzirali oz. prebivali na tem ozemlju._NEWLINE_Na mestu pristani\xc5\xa1\xc4\x8da Ch\xc3\xa2teau-d\'Ol\xc3\xa9ron je \xc5\xbee v antiki stala utrdba, galo-rimski castrum Ularius oz. Uliaros, od katerega poteka tudi sedanje poimenovanje otoka._NEWLINE_Konec 12. stoletja je na svojem gradu v Ch\xc3\xa2teauju prebivala in vladala otoku sprva frankovska, kasneje angle\xc5\xa1ka kraljica Eleonora Akvitanska. V tem \xc4\x8dasu, predno se je umaknila v opatijo Fontevraud, kjer je umrla v letu 1204, so se uveljavila pomorska pravila imenovana R\xc3\xb4les d\'Ol\xc3\xa9ron._NEWLINE_V \xc4\x8dasu francoskih verskih vojn je protestantski vojvod Benjamin de Rohan leta 1625 vodil hugenote pri uporu proti francoskemu kralju Ludviku XIII. Po zasedbi sosednjega otoka \xc3\x8ele de R\xc3\xa9 in neuspe\xc5\xa1nem trimese\xc4\x8dnem obleganju trdnjave v Blavetu se je obrnil proti Ol\xc3\xa9ronu. Z njegovo okupacijo je za nekaj \xc4\x8dasa prevzel nadzor nad obalo od Nantesa do Bordeauxa in postal vodja reform, imenovan "Admiral Protestantske cerkve". Nekaj mesecev kasneje, septembra 1625, se je na osvojitev otoka odpravil katoli\xc5\xa1ki vojskovodja Karel Gui\xc5\xa1ki in porazil protestantsko floto pri \xc4\x8demer je Rohan moral ob neuspe\xc5\xa1nem protinapadu zbe\xc5\xbeati v Anglijo._NEWLINE_V 18. stoletju je bila na mestu nekdanjega gradu pod nadzorom voja\xc5\xa1kega in\xc5\xbeenirja Vaubana zgrajena citadela, v \xc4\x8dasu francoske revolucije preurejena v zapor._NEWLINE_Med drugo svetovno vojno je bil otok eno zadnjih opori\xc5\xa1\xc4\x8d nem\xc5\xa1ke vojske v Franciji, osvobojen 1. maja 1944 s strani francoskih komandosov.'